DA Den Europæiske Unions Tidende CE 88/630

(2004/C 88 E/0648)

SKRIFTLIG FORESPØRGSEL E-2957/03

af Mogens Camre (UEN) til Kommissionen

(8. oktober 2003)

Om: Kommissionens ændringsforslag til direktiv 94/35/EF

En rapport i det videnskabelige tidsskrift »Headache« (maj 2003) indikerer på side 555, at disponerede personer kan få migræneanfald, hvis de indtager stoffet sucralose.

Stoffet er under overvejelse som et nyt tilsætningsstof på EU's liste over godkendte tilsætningsstoffer. EU-kommissionen har således i et dokument af den 16. maj 2003 fremsat et revideret ændringsforslag til direktiv 94/35/EF (1) af 30. juni 1994 om sødestoffer til brug i levnedsmidler. Ændringsforslaget lægger op til, at det aktive stof »Splenda« (sucralose) godkendes i EU som E955.

Ændringsforslaget indeholder også stoffet E962 (salt af aspartam acesulfam). Aspartam er et velkendt migrænefremkaldende stof, men der foreligger ikke undersøgelser over salt af aspartam acesulfam.

Vil Kommissionen tage initiativ til at få disse stoffer grundigt undersøgt for eventuelle migræne-fremkaldende virkninger (samt andre tilsætningsstoffer i levnedsmidler), inden de optages på listen for godkendte tilsætningsstoffer?

Supplerende svar afgivet på Kommissionens vegne af David Byrne

(11. november 2003)

Kommissionen ønsker at forsikre det ærede parlamentsmedlem om, at Den Videnskabelige Komité for Levnedsmidler har undersøgt sikkerheden af samtlige tilsætningsstoffer, inkl. sødestoffer, inden de blev tilladt. Dette arbejde udføres nu af Den Europæiske Fødevaresikkerhedsautoritet.

Der stilles ganske rigtigt forslag om tilladelse af to nye sødestoffer i det aktuelle forslag til ændring af Europa-Parlamentets og Rådets direktiv 94/35/EF af 30. juni 1994 om sødestoffer til brug i levnedsmidler (2), nemlig sucralose og salt af aspartam og acesulfam. Den Videnskabelige Komité for Levnedsmidler undersøgte, om disse to stoffer er sikre, inden de blev foreslået godkendt af Kommissionen.

Den Videnskabelige Komité for Levnedsmidler vedtog sin udtalelse om sucralose i september 2000. Komitéen konkluderede, at sucralose kan godkendes som sødestof i levnedsmidler, og fastlagde en acceptabel daglig indtagelse på 0-15 milligram pr. kilo (mg/kg) legemsvægt.

Salt af aspartam og acesulfam blev undersøgt af Den Videnskabelige Komité for Levnedsmidler i marts 2000. Komitéen konkluderede, at salt af aspartam og acesulfam ikke gav anledning til yderligere sikkerhedsforanstaltninger, da det kun er en alternativ kilde til aspartam og acesulfam. Både aspartam og acesulfam er allerede tilladt som sødestoffer i henhold til direktiv 94/35/EF.

På Kommissionens foranledning er aspartam på ny blevet behandlet af Den Videnskabelige Komité for Levnedsmidler i samarbejde med de britiske og franske fødevaresikkerhedsorganer. I den forbindelse gennemgik videnskabsfolkene al videnskabelig litteratur, der er offentliggjort siden den seneste udtalelse om aspartam, hvilket udgør henved 150 artikler. Den udtalelse, som blev vedtaget i december 2002, bekræftede på ny, at aspartam er et sikkert sødestof, og at den gennemsnitlige indtagelse af dette sødestof stadig ligger et stykke under den acceptable daglige indtagelse, også for forbrugere med et stort forbrug, herunder voksne og børn samt diabetikere i alle aldre. De oplysninger om migræne, som Komitéen undersøgte, varierede i kvalitet, men ét kontrolleret dobbeltblindet overkrydsningsforsøg viste, at aspartam ikke var tiere forbundet med migræne end placebo.

Under andenbehandlingen af forslaget til ændring af direktiv 94/35/EF forpligtede Kommissionen sig endvidere til inden to år efter ikrafttrædelsen af denne ændring at forelægge en fremskridtsrapport om reevalueringen af tilsætningsstoffer, særligt hvad angår de to nyligt tilladte sødestoffer.

På grundlag af det ovenstående er der efter Kommissionens opfattelse ikke anledning til at gå videre med reevalueringen af disse sødestoffer.

(1) EFT L 237 af 10.9.1994, s. 3.

(2) EFT L 237 af 10.9.1994, s. 3.